<classify> SPIKA wa Bunge, Job Ndugai amesema imebaki mikutano miwili ya Bunge kabla ya Rais John Magufuli kufunga rasmi Bunge la 11, ambalo watalitolea tathmini kuhusu utendaji wake.Ndugai alisema kabla ya Rais Magufuli kufunga rasmi Bunge hilo 11 mwishoni mwa Juni au mwanzoni mwa Julai, mwakani, Bunge hilo litatoa tathmini ya utendaji wake kwa kipindi cha miaka mitano ya uwepo wake.Alisema katika mikutano hiyo iliyobaki ya Februari mwakani na Bunge la Bajeti Aprili mwakani, hauhesabiki mkuutano wa sasa kwani tayari umeanza shughuli zake kwa kamati kuanza vikao tangu Oktoba 21 kwa wiki mbili hadi Novemba mosi, na Novemba 5 utaanza Mkutano wa 17 na kukamilisha kazi Novemba 15, mwaka huu.Akizungumza na vyombo vya habari jijini hapa jana, Ndugai alisema kabla ya kufunga Bunge hilo, litatoa tathmini ya utendaji wa Bunge hilo kwa miaka mitano ili Watanzania wajue kama limetekeleza vizuri wajibu wake. Alisema wapo watu walikuwa wakibeza utendaji wake, hivyo katika tathmini hiyo watabainisha na kuuthibitishia umma na kuandika historia nchini kwamba Bunge la 11 lilifanya nini.Bunge hilo likifungwa nchi itaingia katika maandalizi ya Uchaguzi Mkuu 2020 ambao wapiga kura watakuwa na nafasi ya kuchagua viongozi wao bila ubaguzi wa kijinsia. Wakati huo huo, wabunge wanawake wa Tanzania sambamba na wenzao kutoka Mabunge ya Jumuiya ya Madola Kanda ya Afrika watapewa mafunzo ya kuwawezesha kushiriki katika uchaguzi mbalimbali katika nchi zao.Wabunge wa Tanzania kupitia Chama cha Wabunge Wanawake Tanzania TWGP chini ya Mwenyekiti wao Magreth Sitta watashiriki katika mafunzo hayo ya kuwajengea uwezo kushiriki katika Uchaguzi wa Serikali za Mitaa Novemba 24, mwaka huu na Uchaguzi Mkuu 2020.Spika wa Bunge, Job Spika Ndugai alisema mafunzo hayo ya wabunge wanawake wa Bunge la Jumuiya ya Madola Kanda ya Afrika, yatafunguliwa Oktoba 27, mwaka huu jijini Arusha na Makamu wa Rais, Samia Suluhu Hassan.Alisema mafunzo hayo ya wabunge wanawake wa Bunge la Jumuiya ya Madola Kanda ya Afrika ambalo Tanzania ndio makao makuu yake chini ya uongozi wa Katibu Mkuu wa Bunge, Steven Kigaigai yanalenga kuwajengea uwezo wanawake ili kuongeza idadi yao katika vyombo vya uamuzi nchini.Alisema ijapokuwa idadi ya wanawake katika vyombo vya uamuzi si kubwa sana, lakini Tanzania ni miongoni mwa nchi zenye wabunge wengi ikitanguliwa na Rwanda ambayo ina asilimia 59 ya wabunge katika Bunge lake.  <topic>: kitaifa 